CELEX: 52012PC0646
Language: fi
Date: 2012-11-09
Title: Ehdotus NEUVOSTON PÄÄTÖS Tadžikistanin tasavallan liittymistä Maailman kauppajärjestöön koskevasta Euroopan unionin kannasta Maailman kauppajärjestön yleisneuvostossa

|
			
		
		
		52012PC0646
		
			Ehdotus NEUVOSTON PÄÄTÖS Tadžikistanin tasavallan liittymistä Maailman kauppajärjestöön koskevasta Euroopan unionin kannasta Maailman kauppajärjestön yleisneuvostossa /* COM/2012/0646 final - 2012/0308 (NLE) */
			
				
		
		
			
			   	PERUSTELUT
I. JOHDANTO
Maailman kauppajärjestön WTO:n jäsenten ja
Tadžikistanin tasavallan väliset neuvottelut Tadžikistanin tasavallan
jäsenyyttä koskevista ehdoista ovat loppuvaiheessaan. Tätä edelsivät 11 vuotta
kestäneet neuvottelut, jotka aloitettiin Tadžikistanin tasavallan jätettyä
WTO:n jäsenyyshakemuksen vuonna 2001.
Ennen kuin EU voi virallisesti tukea
Tadžikistanin tasavallan liittymisehtojen hyväksyntää WTO:ssa, tarvitaan
neuvostolta hyväksyvä päätös.
Seuraavassa esitetään lyhyt kuvaus liittymisehdoista.
II. LYHYT KUVAUS TADŽIKISTANIN TASAVALLAN
WTO-JÄSENYYTTÄ KOSKEVISTA EHDOISTA ALOITTAIN
Sitoumusten toteuttamisjärjestys
Keskimääräinen lopullinen sidottu tulli
Tadžikistanin tasavallan (FBR) liittymisohjelmassa on 7,5 prosenttia.
8,6 prosentin keskimääräinen lopullinen
sidottu tulli maataloustuotteille on hieman korkeampi kuin teollisuustuotteiden
7 prosentin vastaava. 
Tadžikistan panee lopulliset sidotut tullit
täytäntöön viiden vuoden kuluessa liittymisestä.
Nämä tullien
keskimääräiset tasot ovat varsin kohtuullisia, kun otetaan huomioon
Tadžikistanin talouden pieni koko ja sisämaaluonne. EU:n käytäntönä on aiemmin
ollut hyväksyä vastaavankokoisten talouksien osalta tällaiset tullien tasot
kohtuullisina.
Teollisuustuotteet 
–              
Muiden kuin maataloustuotteiden keskimääräinen
lopullinen sidottu tulli on 7 prosenttia.
–              
Korkeimpia lopullisia sidottuja tulleja sovelletaan
jalkineisiin – suuruus keskimäärin 20 prosenttia ja korkeimmillaan 30
prosenttia – sekä tekstiileihin – suuruus keskimäärin 10 prosenttia ja
korkeimmillaan 30 prosenttia. 
–              
Tadžikistan liittyy
informaatioteknologiasopimukseen (ITA), minkä seurauksena se poistaa
ITA-tullinsa vähitellen viiden vuoden kuluessa. 
Maataloustuotteet 
–              
Maataloustuotteiden keskimääräinen lopullinen
sidottu tulli on 8,6 prosenttia.
–              
Suurimmat enimmäistullit maataloudessa ovat varsin
kohtuullisia: tuoreiden tomaattien tullit ovat suuruudeltaan 23 prosenttia, ja
muutamien muiden erilaisten tuoreiden vihannesten sekä juuston ja tupakan
tullit 15 prosenttia tai vähän yli. 
Palvelut 
Tadžikistanin luettelo erityisistä
palvelusitoumuksista on erittäin tyydyttävä, kun otetaan huomioon maan talouden
koko. Tadžikistan tekee huomattavia markkinoille pääsyä ja kansallista kohtelua
koskevia sitoumuksia useilla palvelusektoreilla, joihin kuuluvat asiantuntija-,
tietokone-, t&k-, vuokraus- tai leasing- ja muut liike-elämän palvelut,
viestintäpalvelut (kuriiripalvelut ja televiestintä), rakennusalan palvelut,
jakelupalvelut, yksityiset koulutuspalvelut sekä ympäristö-, rahoitus-
(vakuutukset ja pankkitoiminta), terveys-, matkailu- ja vapaa-ajan palvelut
sekä kuljetuspalvelut.
Pöytäkirjaan sisältyvät sitoumukset
Jäsenyysvalmistelujen lopullisessa
monenkeskisessä vaiheessa WTO:n jäsenet pyrkivät yhdessä varmistamaan
kaupankäyntiin liittyvien Tadžikistanin lakien ja instituutioiden
periaatteellisen yhteensopivuuden WTO:n sääntöjen ja sopimusten kanssa
sisällyttämällä tätä koskevat sitoumukset liittymisestä tehtyyn pöytäkirjaan ja
työryhmän raporttiin. Seuraavat kohdat ovat erityisen merkittäviä EU:n
kannalta:
Valtion omistussuhteet, yksityistäminen ja
valtiojohtoisen kaupankäynnin toimijat
Liittymispäivästä alkaen Tadžikistanin valtion
kaupalliset yritykset (mukaan lukien sekä valtion omistamat että valtion
valvomat yritykset, erityis- tai yksinoikeuksia nauttivat yritykset ja
unitaariyritykset) suorittavat kaiken muuten kuin valtion omaa käyttöä tai
kulutusta varten tapahtuvan oston ja myynnin yksinomaan kaupallisten
näkökohtien mukaisesti. Tadžikistan myös vahvisti, että kyseiset valtion
kaupalliset yritykset suovat muiden jäsenten yrityksille käytännössä olevan
liiketavan mukaiset asianmukaiset mahdollisuudet kilpailla osallistumisesta
Tadžikistanin valtionyhtiöiltä ostamiseen tai niille myymiseen. Mitään ainesten
vientiä koskevia rajoituksia, joiden tarkoituksena on varmistaa kyseisten
ainesten riittävä määrä kotimaisen jalostusteollisuuden käyttöön, ei tulla soveltamaan
näiden kotimaisten yritysten viennin lisäämiseksi tai niiden suojelemiseksi.
Kaupankäyntioikeudet
Liittymispäivästä alkaen Tadžikistan myöntää
kaikille luonnollisille henkilöille tai oikeushenkilöille – riippumatta siitä,
ovatko ne fyysisesti sijoittautuneet Tadžikistaniin tai onko niillä siellä
investointeja – oikeuden toimia kaikkien Tadžikistaniin luvallisesti tuotavissa
olevien tuotteiden virallisena maahantuojana kaikissa jakeluportaissa. Täydet
maahantuonti- ja vientioikeudet suodaan syrjintää harjoittamatta ja ilman
harkintavaltaa liittymispäivästä alkaen, ja kaikki vaatimukset
kaupparekisteriin rekisteröitymisestä tai maahantuonti- tai vientioikeuksien
anomisesta palvelevat vain tullin ja verotuksen tarpeita, eivät vaadi
Tadžikistaniin investoimista tai suo jakeluoikeutta siellä eivätkä muodosta
esteitä kaupalle. 
Informaatioteknologiasopimus (ITA)
Tadžikistanin tasavalta on jättänyt
ITA-suunnitelmansa ITA-komitean tarkastettavaksi ITA:n käytäntöjen mukaisesti,
jotta Tadžikistanin tasavalta voisi liittyä ITA:han saatuaan WTO:n jäsenyyden.
Tullausarvon määrittäminen
Liittymispäivästä alkaen Tadžikistan ottaa
käyttöön tullausarvon määrittämistä koskevat lakinsa, määräyksensä ja
käytäntönsä – mukaan lukien ne, joiden tarkoituksena on estää tavaroiden
alihinnoittelu – WTO-sopimuksen mukaisesti mukaan lukien GATT 1994 ‑sopimuksen
I artikla, GATT 1994 -sopimuksen VII artiklan soveltamisesta tehty WTO-sopimus
ja liite I (tulkintaan liittyvät huomautukset). 
Vientitullit
Tadžikistan on kattavasti sitoutunut
vientitullien rajoittamiseen. 
Julkisia hankintoja koskeva sopimus
Tadžikistan on vahvistanut halukkuutensa
liittyä WTO:n julkisia hankintoja koskevaan sopimukseen. Tadžikistan alkaa
noudattaa sopimusta liittymisestään alkaen ja jättää jäsenhakemuksen sekä
siihen liittyvän tarjouksen sitoumusten kattavuudesta vuoden kuluessa WTO:hon
liittymisestään.
Siviili-ilma-alusten kauppa
Liittyessään Tadžikistan allekirjoittaa WTO:n
siviili-ilma-alusten kauppaa koskevan sopimuksen.
III. SUOSITUS
Toimittaessaan Tadžikistanin tasavallan
WTO:hon liittymistä koskevat ehdot neuvostolle hyväksyttäväksi komissio katsoo,
että ehtoihin sisältyy tasapainoinen ja samalla kunnianhimoinen markkinoiden
avaamiseen liittyvien sitoumusten kokonaisuus, joka hyödyttää merkittävästi sekä
Tadžikistania että sen kauppakumppaneita WTO:ssa.
2012/0308 (NLE)
Ehdotus
NEUVOSTON PÄÄTÖS
Tadžikistanin tasavallan liittymistä Maailman
kauppajärjestöön koskevasta Euroopan unionin kannasta Maailman kauppajärjestön
yleisneuvostossa
EUROOPAN UNIONIN NEUVOSTO, joka
ottaa huomioon Euroopan unionin toiminnasta
tehdyn sopimuksen ja erityisesti sen 91 artiklan, 100 artiklan 2 kohdan ja
207 artiklan 4 kohdan yhdessä sen 218 artiklan 9 kohdan kanssa,
ottaa huomioon Euroopan komission ehdotuksen
sekä katsoo seuraavaa:
(1)       Tadžikistanin tasavallan
hallitus esitti 29 päivänä toukokuuta 2001 Maailman kauppajärjestön (WTO)
perustamisesta tehdyn Marrakeshin sopimuksen XII artiklan mukaisesti kyseiseen
sopimukseen liittymistä koskevan hakemuksen.
(2)       Tadžikistanin tasavallan
liittymistä käsittelevä työryhmä perustettiin 18 päivänä heinäkuuta 2001, jotta
voitaisiin sopia liittymisehdoista, jotka sekä Tadžikistanin tasavalta että
kaikki WTO:n jäsenet voisivat hyväksyä.
(3)       Komissio on neuvotellut
unionin puolesta kattavan kokonaisuuden Tadžikistanin tasavallan tekemiä,
markkinoiden avaamiseen liittyviä sitoumuksia, jotka ovat unionin pyyntöjen
mukaisia.
(4)       Mainitut sitoumukset on nyt
sisällytetty Tadžikistanin tasavallan liittymisestä WTO:hon tehtyyn
pöytäkirjaan.
(5)       Liittymisellä WTO:hon
odotetaan olevan myönteinen ja kestävä vaikutus Tadžikistanin tasavallan
talousuudistukseen ja kestävään kehitykseen.
(6)       Liittymisestä tehty
pöytäkirja olisi tämän vuoksi hyväksyttävä.
(7)       WTO:n perustamissopimuksen
XII artiklassa määrätään, että liittymisehdoista sovitaan liittyvän jäsenen ja
WTO:n kesken ja että WTO:n ministerikokous hyväksyy liittymisehdot WTO:n
puolesta. WTO:n perustamissopimuksen IV artiklan 2 kohdassa määrätään, että
ministerikokouksen istuntojen välisenä aikana yleisneuvosto huolehtii sen
tehtävistä.
(8)       Sen vuoksi on tarpeen
vahvistaa WTO:n yleisneuvostossa Tadžikistanin tasavallan liittymisestä WTO:hon
esitettävä unionin kanta,
ON HYVÄKSYNYT TÄMÄN PÄÄTÖKSEN: 
1 artikla
Maailman kauppajärjestön yleisneuvostossa esitettävänä
Euroopan unionin kantana on, että Tadžikistanin tasavallan liittyminen WTO:hon
hyväksytään.
2 artikla
Tämä päätös tulee voimaan päivänä, jona se
hyväksytään. 
Tehty Brysselissä
                                                                       Neuvoston
puolesta
                                                                       Puheenjohtaja